Bekende Engelse krieketspeler ondervra oor aanrandingBen Stokes (Foto: BBC Sport, Twitter) Ben Stokes, een van die wêreld se voorste veelsydige krieketspelers en ŉ sleutelspeler van Engeland, is vroeg Maandagoggend ná ŉ voorval in ŉ Bristolse nagklub in hegtenis geneem en sal nie Woensdag in die vierde eendaagse wedstryd teen Wes-Indië op die Oval in Londen speel nie. Die Britse en Walliese Krieketraad het Dinsdag in ŉ verklaring bekend gemaak dat Stokes aanvanklik aangehou is maar later vrygelaat is terwyl die saak verder ondersoek word. Sy spanmaat Alex Hales speel ook nie in Woensdag se vierde eendaagse wedstryd nie. Hy het vrywillig na Bristol teruggekeer om die polisie met hulle ondersoek by te staan. Hy was ook by die nagklub tydens die voorval. Die polisie van Avon en Somerset het ŉ beroep gedoen op diegene met inligting om met hulle in aanraking te kom oor die voorval waarin ŉ 27-jarige man gesigsbeserings opgedoen het. ♦ Engeland se span vir die Asse-reeks wat oor vyf toetse tussen 23 November en 8 Januarie beslis sal word, word Woensdag aangekondig. Daar word nie verwag dat Maandagaand se voorval ŉ invloed op die spankeuse sal hê nie, afhangende van moontlike hofsake wat mag volg. “Die keurders het opdrag om die beste span gebaseer op vorm en fiksheid te kies,” het die voormalige Engelse kaptein en nou kaptein van die Engelse Krieketraad, Andrew Strauss, aan Sky Sports News gesê. ♦ Stokes was al voorheen by voorvalle (albei op toere) betrokke. In 2013 is hy teruggestuur huis toe nadat hy tydens die toer van die Lions – Engeland se A-span – in Australië die span se aanklokreël verontagsaam en gaan partytjie hou het. Die volgende jaar het hy sy hand tydens ŉ toer na Wes-Indië gebreek toe hy ŉ sluitkas in die kleedkamer met die vuis geslaan het nadat hy met die eerste bal uitgehaal is. Hy kon weens die besering nie aan die T20-Wêreldbekertoernooi deelneem nie.